Pelottavina pelleinä esiintyvät henkilöt valikoivat uhreikseen yleensä lapsia. Perjantaina klovni säikytteli pikkupoikia Helsingin Lauttasaaressa.

Klovniasuun sonnustautunut nuori pelotteli kahta lasta Helsingin Lauttasaaressa perjantaina

Sekä pelottelutapausten epäillyt että uhrit ovat tyypillisesti alaikäisiä

Poliisi muistuttaa, että myös pellelle voi käydä pelottelutilanteessa huonosti

Klovnivillitys levisi lopulta Suomeenkin. AOP

Suomeen rantautuneen pelottavat pellet -trendin raukkamaiset piirteet vahvistuvat tapaus tapaukselta. Perjantai-iltana Helsingin Lauttasaaressa klovniasuinen, arviolta 15-vuotias nuori mies pelotteli pesäpallomailan kera 9- ja 10-vuotiaita poikia. Epäilty laiton uhkaus tapahtui Myllykallion mäellä illalla seitsemän ja kahdeksan välillä.

Helsingin poliisin rikoskomisario Jari Nikosen mukaan tapaus oli melko tyypillinen laatuaan: uhrit olivat lapsia, ja pelottelun tehosteena käytettiin kättä pidempää.

Helsingin poliisi ei ole Nikosen mukaan onnistunut vielä nappaamaan kiinni yhtäkään pelleä, mutta kuvausten perusteella myös villitykseen hurahtaneista ainakin valtaosa on alaikäisiä.

– Olettama on, että useimmiten näissä tapauksissa nuori käy pelottelemassa muutamaa vuotta nuorempia tai joskus samanikäisiäkin. Kun päällä on pellenaamio, on tietysti vaikea sanoa varmuudella.

Koska lasten säikyttelijöiden uskotaan olevan lapsia itsekin, poliisi toivoo vanhempia mukaan taltuttamaan typerää trendiä. Jos vanhempi epäilee jälkikasvunsa sekaantuneen pelleilmiöön, kyseessä on Nikosen mukaan jos ei rikosilmoituksen, niin vähintään puhuttelun paikka.

– Luulen, että monet ovat menneet villityksen perässä ja kokevat saavansa tästä jännitystä elämään, Nikonen arvioi tekojen motiiveja.

Helsingin poliisi suhtautuu pelottelutrendiin vakavasti, ja hälytyksiin uhkailevista klovneista pyritään vastaamaan mahdollisimman nopeasti.

Pelleviha leviää

Viranomaiset eivät ole huolissaan ainoastaan pelottelutapausten uhreista. Sosiaalisessa mediassa leviävä pellejen lynkkausmentaliteetti ei ole jäänyt poliisilta huomaamatta.

– Hölmöily olisi hyvä saada hallintaan, ettei mitään ikävää satu myöskään pelleille itselleen. Jos vastassa onkin joku muu kuin lapsi, niin pellelle voi käydä huonosti, Nikonen arvioi.

Hänen tiedossaan ei ole tapauksia, joissa pellejen kimppuun olisi käyty. Rikoskomisario korostaa, että tapaukset on vastaisuudessakin syytä jättää poliisin hoidettavaksi.

– Emme todellakaan rohkaise kansalaisia voimakeinojen käyttämiseen.

Lauttasaaressa pelle kantoi pesäpallomailaa, mutta muualla Suomessa tiedetään tapauksia, joissa pelottelua on tehostettu puukolla ja jopa moottorisahalla. Tiettävästi kaikki teot ovat toistaiseksi jääneet uhkailun tasolle.